  Туспуктэм: Анжелика Тихонова Анжелика Тихонова корреспондент Удмуртиысь кивалтэт кун кылъёсты но элькунын улӥсь мукет калыкъёслэсь кылъёссэс утёнъя, дышетонъя но азинтонъя кун программаез юнматӥз. Со 2023-2030 аръёсы улонэ пыӵатэмын луоз, ивортӥз улосвылысь йӧскалык политикая министерстволэн пресс-службаез. Программаез кылъёсты дышетыны но азинтыны луонлыкъёс кылдытон, со пӧлын удмурт кыллэсь Удмуртиын кун кыл луись инлыксэ юнматон; дышетон огазеяськонъёслы юрттэт сётон; Удмуртиын удмурт но ӟуч кылъёсты утёнлы но азинтонлы тодосъя но методикая юрттэт сётон; Удмуртиын улӥсь мукет калыкъёслэсь кылъёссэс утён но азинтон понна кылдытӥзы. Программаез улонэ пыӵатон улсын: - удмурт кылын шонер гожъяськонъя кыллюкам но шонер гожъяськонъя куронъёсты поттозы; - удмурт кылосбур но лингводидактика, ӟуч, удмурт но бесерман фольклористика, топонимия, этнография удысъёсын тодосъя но эскеронъя ужъёслы грантъёсын юрттозы. Озьы оглом 72 пӧртэм уж поттозы; - ӧнерчиосты дасялозы, соос пӧлын кылосбур удысэ IT-технологиосты пыртон бордын тыршисьёсты; - егитъёслэн удмурт кылын интернет-ӵектосъёссылы юрттэт сётозы; - Удмуртиысь калыкъёслэсь кылъёссэс утён но азинтон удысын мер кичӧлтонъёслы 88 грантъёс висъялозы; - 45 воскресной школаосты но удмурт кылэз дышетонъя курсъёсты азинтозы; - интернетын йӧскалык телепрограммаосын архив кылдытозы. Озьы ик программалы луыса дышетон огазеяськонъёслы удмурт, бигер, пор кылъёсты но литератураосты дышетонэз радъяны туала тӥрлык басьтыны юрттозы. Со сяна, удмурт кылэз мур дышетӥсь школаослы юрттэт висъялозы. Ватсалом, Удмуртиысь кун кылъёс сярысь каткылдытӥсь актэ 2022-тӥ ар кутсконын воштонъёс пыртӥзы. Элькунысь кун кылъёсты но мукет калыкъёслэсь кылъёссэс утён но азинтон ужез азьланьтыса, кылъёсъя выль программа дасязы, солы Удмуртилэн тӧроез Александр Бречалов дурбасьтӥз. Тодэ вайытом, Удмуртиысь кун кылъёсты утён но азинтон ужпумъёсъя кун программалэн ӵектосэныз кылем арын тодматӥзы. 2022-тӥ ар кутсконын элькунысь Кун Кенешын удмурт кылэз кутон радлыкез катэн юнматӥзы.  Тегъёс: удмурткыл катрадлык йӧскалыкполитика Удмуртия Ижкар  